MVP วิ่งต่อ 4% ลุ้นรายได้โต 10% ดันผลงานปีนี้พลิกกำไร
MVP วิ่งต่อ 4% ลุ้นรายได้โต 10% ดันผลงานปีนี้พลิกกำไร โดย ณ เวลา 10.20 น. อยู่ที่ระดับ 1.93 บาท บวก 0.07 บาท หรือ 3.76% สูงสุดที่ระดับ 1.95 บาท ต่ำสุดที่ระดับ 1.88 บาท ด้วยมูลค่าการซื้อขาย 5.1 ล้านบาท
22 มี.ค. 2562

ผู้สื่อข่าวรายงานว่า ราคาหุ้น บริษัท เอ็ม วิชั่น จำกัด (มหาชน) หรือ MVP ณ เวลา 10.20 น. อยู่ที่ระดับ 1.93 บาท บวก 0.07 บาท หรือ 3.76% สูงสุดที่ระดับ 1.95 บาท ต่ำสุดที่ระดับ 1.88 บาท ด้วยมูลค่าการซื้อขาย 5.1 ล้านบาท

โดยก่อนหน้านี้ มีการรายงานข่าว นายโอภาส เฉิดพันธุ์ ประธานเจ้าหน้าที่บริหาร บริษัท เอ็ม วิชั่น จำกัด (มหาชน) หรือ MVP เปิดเผยว่า บริษัทคาดผลการดำเนินงานงวดปี 2562 จะเติบโตขึ้นอย่างต่อเนื่อง เบื้องต้นตั้งเป้ารายได้จะเติบโต 10% จากปีก่อนที่มีรายได้รวม 450.85 ล้านบาท และจะสามารถพลิกเป็นกำไรสุทธิ จากปีก่อนมีผลขาดทุนสุทธิอยู่ที่ 50.46 ล้านบาท เนื่องจากไม่มีการตั้งสำรองคดีความฟ้องร้องลูกค้า
โดยในปี 2562 บริษัทจะมีรายได้จากการจัดงานต่าง ๆ เช่น งาน Thailand Mobile Expo 2019 ซึ่งเป็นมหกรรมโทรศัพท์มือถือที่ใหญ่ที่สุดของประเทศ, งานวิ่ง, งาน e-Sports Expo และงานอื่น ๆ ที่เกี่ยวข้องกับโทรศัพท์มือถือ จะเข้ามาช่วยสนับสนุนให้ผลการดำเนินงานมีการเติบโตอย่างต่อเนื่อง
นอกจากนี้ ในช่วงครึ่งปีแรกของปี 2562 บริษัทจะดำเนินธุรกิจให้คำปรึกษาด้านการสื่อสารประชาสัมพันธ์ เพื่อจะสามารถเข้าถึงศิลปินไอดอลที่กำลังได้รับความนิยม และใช้เป็นเครื่องมือในการสื่อสารประชาสัมพันธ์ และสร้างความสนใจในกิจกรรมต่าง ๆ ของบริษัท ซึ่งบริษัทจะได้รับส่วนแบ่งจากการเป็นนายหน้าการจัดกิจกรรม การโฆษณา การจำหน่ายสินค้า และดิจิทัลคอนเทนต์ รวมถึงกิจกรรมอื่น ๆ ที่จะเกิดขึ้นในอนาคต